Driejarige van Potch sterf ná sy uit voertuig geslinger wordArgieffoto: ER24 ŉ Driejarige dogtertjie is Maandagoggend op die R53-pad buite Potchefstroom in ŉ ongeluk oorlede. Volgens Gerhard Engelbrecht, ŉ paramedikus wat op die toneel was, het die dogtertjie se ma, van Ventersdorp onderweg na Potchefstroom, beheer oor die voertuig verloor. Die motor het omgeslaan en sy is uit die motor geslinger. Engelbrecht sê die dogtertjie se liggaam is langs die pad aangetref. “Sy is op die toneel dood,” het Engelbrecht gesê. Hy sê die vrou het op-en-af langs die wrak geloop en haar twee maande oue babatjie in haar arms vasgeklou. “Die baba het erge kopbeserings opgedoen en is in ŉ onstabiele toestand. Sy is na die MediClinic Potchefstroom geneem vir verdere behandeling. Die ma het geringe beserings opgedoen en is na die Potchefstroom-hospitaal geneem vir behandeling en waarneming. Die polisie ondersoek die voorval.